Oficialusis leidinys L 207 , 17/08/1996 p. 0001 - 0002



Komisijos reglamentas (EB) Nr. 1644/96 1996 m. liepos 30 d. nustatantis išsamias pagalbos kai kuriems ankštiniams augalams teikimo taisykles EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1996 m. liepos 30 d. Tarybos reglamentą (EB) Nr. 1577/96, nustatantį konkrečią priemonę, taikomą tam tikriems ankštiniams augalams [1], ypač į jo 6 straipsnį, kadangi pagal Reglamento (EB) Nr. 1577/96 2 straipsnio 2 dalį pagalba yra teikiama pagal užsėto ir nuimto derliaus hektarų skaičių; kadangi 3 straipsnis numato pagalbos dydį proporcingai sumažinti tais prekybos metais, jeigu plotas yra didesnis nei maksimalus plotas, kuriam garantuojama pagalba; kadangi todėl turėtų būti parengta nuostata, kad pagalba neturi būti mokama, kol nėra galutinai nustatomas jos dydis; kadangi pagal 1992 m. gruodžio 23 d. Komisijos reglamentą (EEB) Nr. 3887/92, išdėstantis išsamias tam tikrų Bendrijos pagalbos schemų integruotos administravimo ir kontrolės sistemos taikymo taisykles [2], su paskutiniais pakeitimais, padarytais Reglamente (EB) Nr. 2015/95 [3], tam, kad pagalbos sistema funkcionuotų tinkamai, valstybės narės privalo tikrinti, kad pagalbos lėšos nebūtų išmokamos du kartus tiems patiems plotams; kadangi šiame reglamente numatytos priemonės atitinka Sausųjų pašarų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Pagalba teikiama plotams: a) kurie visi buvo užsėti ir nuo jų buvo nuimtas derlius, sudarant normalias auginimo sąlygas; ir b) dėl kurių buvo pateikta paraiška pagalbai gauti "pagal plotą" pagal Reglamento (EEB) Nr. 3887/92 4 straipsnį. 2 straipsnis 1. Komisija nustato, kiek plotas yra didesnis nei didžiausias plotas, kuriam garantuojama pagalba, ir nustato galutinį pagalbos dydį ne vėliau kaip tų prekybos metų lapkričio 15 d. 2. Valstybė narė išmoka pagalbą ne vėliau kaip per 60 dienų nuo galutinio pagalbos dydžio paskelbimo Europos Bendrijų oficialiajame leidinyje. 3 straipsnis Kiekviena valstybė narė praneša Komisijai ne vėliau kaip: a) rugsėjo 15 d. apie plotus (hektarais ir arais), dėl kurių buvo pateikta paraiška pagalbai gauti, suskirstydama juos pagal produktus; b) lapkričio 1 d. apie plotus, kuriems pagalba privalo būti suteikta. 4 straipsnis Komisijos reglamentas (EEB) Nr. 2353/89 [4] pripažįstamas negaliojančiu. 5 straipsnis Tačiau 1996–1997 prekybos metais taikomos tokios pereinamojo laikotarpio priemonės: 1) nepaisant 1 straipsnio b punkto, paraiškos pagalbai gauti pateikiamos ne vėliau kaip 1996 m. liepos 31 d. Paraiškose privaloma nurodyti tokią informaciją: - gamintojas, - užsėti ir kultivuojami plotai, siekiant auginti atitinkamą produktą ar produktus (hektarais ir arais), ir, jeigu gamintojas nėra pateikęs paraiškos pagalbai gauti "pagal plotą" 1995–1996 prekybos metams, jo turimi žemės sklypai, - gamintojo pareiškimas, kad dėl šių plotų nebuvo pateiktos kitos paraiškos pagalbai gauti pagal hektarų skaičių, ypač dėl pagalbos, teikiamos pagal Tarybos reglamento (EEB) Nr. 729/70 [5] 1 straipsnio 2 dalį; 2) valstybės narės patikrina, kad pagalba nebūtų teikiama plotams, jeigu dėl jų jau buvo pateikta paraiška pagalbai gauti pagal hektarų skaičių, remiantis Reglamento (EEB) Nr. 729/70 1 straipsnio 2 dalimi; be to, jos imasi tinkamų kontrolės priemonių ir informuoja Komisiją apie šiuo atžvilgiu taikytas priemones. 6 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo 1996–1997 prekybos metų. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. liepos 30 d. Komisijos vardu Franz Fischler Komisijos narys [1] OL L 206, 1996 8 16, p. 4. [2] OL L 391, 1992 12 31, p. 36. [3] OL L 197, 1995 8 22, p. 2. [4] OL L 222, 1989 8 1, p. 56. [5] OL L 94, 1970 4 28, p. 13. --------------------------------------------------